2020. gada 19. decembrī

**Elīza Tīruma sasniedz sezonas rekordu**

Eberspacher Pasaules kausa ceturtā posma sacensību pirmā diena noslēdzās ar dāmu sacensībām, kurās piedalījās trīs Latvijas Nacionālās kamaniņu sporta izlases atlētes: Sigita Bērziņa, Elīza Tīruma un Kendija Aparjode.

28 dāmu konkurencē labāko rezultātu no latvietēm pirmajā sacensību braucienā izdevās uzrādīt Kendijai Aparjodei, finišējot 56.398 sekundēs un ierindojoties ceturtajā vietā. Sestā ātrākā – Elīza Tīruma, kas spēja sasniegt 131.5 km/h un finišēt 56.428 sekundēs. Savukārt juniore Sigita Bērziņa ar finiša laiku 57.013 ierindojās 15. pozīcijā.

Ar ātrāko rezultātu pirmajā barucienā finišēja pieredzējusī Nātālija Gaizenbergere *(Natalie Geisenberger)* – 56.170 sekundes. Otrā – atpaliekot vien 0.075 sekundes, Gaizenbergeres komandas biedre Jūlija Taubitsa *(Julia Taubitz)*, bet trešā – itāliete Andrea Fetere *(Andrea Voetter)* [+0.160].

Otrajā braucienā Elīza Tīruma veica lielisku braucienu un finišēja ar ceturto ātrāko laiku, sasniedzot 132.2 km/h, kas divu braucienu summā ļāva kāpt uz goda pjedestāla trešā pakāpiena [+0.266]. Eberspacher Pasaules kausa ceturto posmu uzvarēja vāciete Jūlija Taubitsa *(Julia Taubitz)* [1:52.462]. Savukārt otrajā pozīcijā jau ceturto reizi tiek atstāta jaunā māmiņa Nātālija Gaizenbergere *(Natalie Geisenberger),* kaskomandas biedrei piekāpās 0.106 sekundes.

Kendijai Aparjodei pēc kļūdas startā, otrajā braucienā 21. rezultāts, bet divu braucienu summā – 12. vieta [+1.089]. Savukārt Sigitai Bērziņai otrajā braucienā ceturtais ātrākais starts, bet finišā divu braucienu summā – 16. vieta [+1.535], kas diemžēl liedz iespēju startēt rītdienas BMW Sprinta pasaules kausā, jo tajā startē 15 ātrākie pamatsacensību braucēji.

Svētdien, 20. decembrī Eberspacher Pasaules kausa ceturtais posms turpināsies ar vīru sacensībām. Kā arī tiks aizvadīts BMW Sprinta pasaules kauss, kurā startēs visas trīs Latvijas divvietīgās ekipāžas, bet no sievietēm par BMW Sprinta pasaules kausa godalgām cīnīsies Elīza Tīruma un Kendija Aparjode. Mūsu sportistu gaitām tiešraidē seko līdzi Helio un Shortcut kanālā Best4Sport TV.

Svētdiena, 20. decembris

09.25 1. brauciens – Vīri  
11.00 2. brauciens – Vīri  
13.00 BMW Sprinta kauss

Informāciju sagatavoja:

Ieva Ose

LKSF sabiedrisko attiecību pārstāve